《日华书自通州来言其同僚多唱酬》
宋代·袁说友

题舆赢得锦囊归，酬唱西昆事可追。
久不陪君三日语，政须咽子百篇诗。
宁甘咄咄痴儿事，稍愧纷纷俗吏为。
我亦湖山多暇日，秋蝉时解噪寒枝。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。